Clemens episcopus .... dilectis filiis magistro et prioribus provincialibus ordinis Predicatorum salutem ..... Exigentibus vestre devotionis meritis, votis vestris libenter annuimus et petitiones vestras, quantum cum Deo possumus, favorabiliter exaudimus. Ex parte siquidem vestra fuit propositum coram nobis, quod contigerit interdum, quod aliqui ex fratribus vestris, excommunicationis, suspensionis aut interdicti sententias, ex quadam proferunt in cautela sine scriptis, et postmodum ex quadam simplicitate plerumque divina officia contra constitutionem super hoc editam celebrant [Fol. 36 v°] infra mensem; super quo petitis eis apostolice sedis providentia subveniri. Nos igitur, vestris supplicationibus inclinati, presentium vobis auctoritate concedimus ut singuli vestrum in provinciis (sic) conventibus et locis vobis commissis, cum fratribus constitutis ibidem, super irregularitate hujusmodi dispensetis, imposita eis super hoc penitentia competenti, et quod de cetero in similibus non excedant. Quod si aliqui vestrum in hujusmodi casu excesserint, confessoribus, quos pro tempore vos habere contigerit, dispensandi modo predicto vobiscum libera sit de nostra concessione facultas. Nulli ergo .... omnino .... si quis autem.... Datum Perusii, V kalendas julii. – anno primo.